Helle Sjelle (KF), 2002-02-28:
Inden for det uddannelsepolitiske område vil de forskellige politiske partier naturligvis ønske at give prioritet til forskellige uddannelsesformer eller forskellige faglige områder alt efter deres politiske overbevisning.
Og har man viljen til at sætte en kritisk dagsorden, kan man selvfølgelig altid finde noget at sætte en finger på.
Det rokker nu ikke ved min tro på, at den borgerlige regerings politik er godt nyt for uddannelsesområdet.
Men allerførst vil jeg gerne understrege, at man næppe kan beskylde Det Konservative Folkeparti for en tilbageholdende indstilling til uddannelsen af det enkelte
menneske.
Vi er fuldstændig enige i synspunktet om, at det veluddannede menneske er vort samfunds vigtigste råstof.
Og der er næppe heller nogen, som med troværdighed i behold kan beskylde os for ikke at give uddannelsespolitikken høj prioritet. For os er en høj kvalitet i uddannelsessystemet afgørende.
Derfor vil vi naturligvis også hele tiden holde et meget vågent øje med kvaliteten i det danske uddannelsessystem, og for at sikre, at den er i orden, tager vi f.eks. allerede nu fat på at se på f.eks. fagligheden i folkeskolen. Børn har kun én eneste chance for at få en god start på deres uddannelsesforløb, og derfor mener vi, at det er af allerhøjeste nødvendighed, at vi sørger for en folkeskole, der er så god som overhovedet muligt.
Det er vi meget glade for.
Men vi vil gerne videre endnu.
Der skal være plads til alle elever i vores uddannelsessystem, stærke og svage.
Der skal være mulighed for differentieret undervisning målrettet mod den enkelte elevs behov.
Vi vil kæmpe med næb og kløer for, at uddannelsessystemet er i tiptop stand og kan møde de udfordringer, som naturligt stilles i et samfund, som bliver mere og mere vidensfokuseret. Hvad angår uddannelsestilbuddene til unge og voksne fra uddannelsesuvante miljøer, er der også med finanslovforslaget for 2002 gode muligheder.
Med hensyn til videre- og efteruddannelse af voksne er vi også trygge.
Vi tror stadig på, at der vil være god mulighed for at efter- og videreuddanne sig, selv om der sker en ændring af AUF-loven.
Samfundsudviklingen går i dag så hurtigt, at der stilles krav om forandringsparathed og tilegnelse af ny viden og nye kompetencer.
Derfor er det vigtigt, at der er gode efter- og videreuddannelsesmuligheder. Jeg skal dog ikke lægge skjul på, at i Det Konservative
Jeg vil nærmest sige: Livsnødvendige kundskaber skal være den indsats, som gøres på det allertidligste uddannelsestrin, altså navnlig i den danske folkeskole, som atter skal fokusere på at være blandt verdens bedste.
Hvis vi kan sikre, at den faglige kvalitet er i top i folkeskolen, så langt de fleste afgangselever derigennem bliver parate til at møde samfundets udfordringer, ja, så kan vi forhåbentlig løse en del problemer og bl.a. reducere begrebet uddannelsesuvant ganske betragteligt.
Jeg vil gerne sige til hr. Aage Frandsen, som jeg ikke svarede før, at vores målsætning naturligvis må være, at så mange som overhovedet muligt kommer i gang med en uddannelse, og målet må jo være - synes jeg i hvert fald - 100 pct.
Det må være det, vi stiler efter.
Vi må så indimellem erkende, at der kan være nogle problemer med at leve op til de 100 pct., men det må da være det, vi i dagens Danmark arbejder for.
Jeg håber stadig væk, at der med de her besparelser er plads til, at man også har mulighed for at komme på musikkonservatorium; det må jeg ærligt tilstå.
Hvad angår udviklingen af landdistrikterne, håber vi da ikke, at der opstår en situation, hvor der vil være nogle steder, hvor der f.eks. ikke er daghøjskoler eller folkeoplysning, hvor der er et behov for det.
Men vi kan da ikke udelukke, at der er nogle steder rundtomkring i landet, hvor der ikke er et behov for det, og så vil det jo være kunstigt at opretholde enten folkeoplysning eller daghøjskoler i netop de områder.
Til hr. Frank Jensen vil jeg sige, at jeg ikke opfatter det her som en slagtning.
Vi har sagt, at det er kommunerne, der får ansvaret for daghøjskolerne; det er det, vi har sagt.
Jeg anerkender også, at der er forskel, men det er der
jo også på andre områder i Danmark og i uddannelsessektoren, men jeg har da en tro på, at der er mange steder, hvor daghøjskolerne kan være en god støtte i den lokale kommune.